सेंट्रल जेल में हत्या की सजा काट रहे कैदी की संदिग्ध मौत
हत्या के अपराध में सजा होने के बाद कोरबा जेल से ट्रांसफर होकर बिलासपुर सेंट्रल जेल में रह रहे कैदी की संदिग्ध परिस्थितियों में शनिवार सुबह मौत हो गई। जेल प्रशासन अटैक से मौत की आशंका जता रहा है। सच्चाई पीएम रिपोर्ट से सामने आएगी। बहरहाल, सिविल लाइन पुलिस ने मर्ग कायम किया है।
पुलिस के मुताबिक उत्तर प्रदेश के अमरपुर निवासी अखिलेश यादव 24 वर्ष दीपका (कोरबा) में रहता था। वर्ष 2012 में उसके खिलाफ पाली थाने में हत्या का अपराध दर्ज हुआ। अपर सत्र न्यायालय ने उसे धारा 302, 34 के तहत सजा सुनाई। वह कोरबा जेल में सजा काट रहा था, जिसका 1 अगस्त 2013 को कोरबा से सेंट्रल जेल बिलासपुर में ट्रांसफर हुआ। तब से वह बिलासपुर जेल में ही रह रहा था। जेल अधीक्षक एसएस तिग्गा के मुताबिक अखिलेश शुक्रवार रात अपने साथियों के साथ बिल्कुल सामान्य था। वह रात में सोया और अन्य कैदियों की तरह उसे भी शनिवार सुबह 6:40 बजे उठाया गया। वह नहीं उठा, बेहोश सा लग रहा था। तत्काल सिम्स भेजा गया, जहां के डाॅक्टरों ने उसे मृत घोषित कर दिया। जेल अधीक्षक ने साफ किया कि उसके शरीर पर किसी तरह की चोट का निशान नहीं है। यह भी बताया कि उसे किसी तरह की बीमारी नहीं थी। कभी-कभार सर्दी की दवा लेता था। उन्होंने अखिलेश को अटैक आने की आशंका जताई है। परिजनों को सूचना दे दी गई और लाश को सिम्स की मरच्युरी में रखा गया है। परिजनों के आने के बाद पंचनामा और पीएम होगा।
hin_Deva hin_Deva hin_Deva